title: Решение 2010/386/ОВППС на Съвета от 12 юли 2010 година за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма

text:
               13.7.2010

               BG

               Официален вестник на Европейския съюз

               L 178/28

         РЕШЕНИЕ 2010/386/ОВППС НА СЪВЕТА
   от 12 юли 2010 година
   за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС за прилагането на специални мерки за борба с тероризма
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 27 декември 2001 г. Съветът прие Обща позиция 2001/931/ОВППС за прилагането на специални мерки за борба с тероризма (1).

               (2)

               На 22 декември 2009 г. Съветът прие Решение 2009/1004/ОВППС за актуализиране на списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС (2).

               (3)

               В съответствие с член 1, параграф 6 от Обща позиция 2001/931/ОВППС е необходимо да се извърши пълен преглед на списъка на лицата, групите и образуванията, по отношение на които се прилага Решение 2009/1004/ОВППС.

               (4)

               В настоящото решение се съдържат резултатите от извършения от Съвета преглед на лицата, групите и обра-зуванията, по отношение на които се прилагат членове 2, 3 и 4 от Обща позиция 2001/931/ОВППС.

               (5)

               Съветът установи, че вече няма основания определени групи да продължат да фигурират в списъка на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС.

               (6)

               Съветът стигна до заключението, че с изключение на групите, посочени в съображение 5, останалите лица, групи и образувания, по отношение на които се прилагат членове 2, 3 и 4 от Обща позиция 2001/931/ОВППС, са участвали в извършването на терористични действия по смисъла на член 1, параграфи 2 и 3 от Обща позиция 2001/931/ОВППС, че във връзка с тях е било взето решение от компетентен орган по смисъла на член 1, параграф 4 от същата обща позиция и че към тях следва да продължат да се прилагат специалните ограничителни мерки, предвидени в нея.

               (7)

               Списъкът на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, следва съответно да се актуализира,

         ПРИЕ НАСТОЯЩОТО РЕШЕНИЕ:
   Член 1
   Списъкът на лицата, групите и образуванията, по отношение на които се прилагат членове 2, 3 и 4 от Обща позиция 2001/931/ОВППС, се съдържа в приложението към настоящото решение.
   Член 2
   Решение 2009/1004/ОВППС се отменя.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 12 юли 2010 година.

            За Съвета

            Председател

         S. LARUELLE

      (1)  ОВ L 344, 28.12.2001 г., стр. 93.

      (2)  ОВ L 346, 23.12.2009 г., стр. 58.

      ПРИЛОЖЕНИЕ

         СПИСЪК НА ЛИЦАТА, ГРУПИТЕ И ОБРАЗУВАНИЯТА, ПОСОЧЕНИ В ЧЛЕН 1

      1.   ЛИЦА

                  1.

                  ABOU, Rabah Naami (известен също като Naami Hamza, като Mihoubi Faycal, като Fellah Ahmed, и като Dafri Rèmi Lahdi), роден на 1.2.1966 г. в гр. Алжир (Алжир) член на „al–Takfir“ и „al–Hijra“

                  2.

                  ABOUD, Maisi (известен също като Swiss Abderrahmane/Абдеррахман Швейцареца), роден на 17.10.1964 г. в гр. Алжир (Алжир) член на „al–Takfir“ и „al–Hijra“

                  3.

                  AL-MUGHASSIL, Ahmad Ibrahim (известен също като ABU OMRAN и като AL-MUGHASSIL, Ahmed Ibrahim), роден на 26.6.1967 г. в Qatif-Bab al Shamal (Саудитска Арабия ), гражданин на Саудитска Арабия

                  4.

                  AL-NASSER, Abdelkarim Hussein Mohamed, роден в Al Ihsa (Саудитска Арабия ), гражданин на Саудитска Арабия

                  5.

                  AL YACOUB, Ibrahim Salih Mohammed, роден на 16.10.1966 г. в Tarut (Саудитска Арабия ), гражданин на Саудитска Арабия

                  6.

                  ARIOUA, Kamel (известен също като Lamine Kamel), роден на 18.8.1969 г. в Costantine (Алжир) – член на „al–Takfir“ и „al–Hijra“

                  7.

                  ASLI, Mohamed (известен също като Dahmane Mohamed), роден на 13.5.1975 г. в Ain Taya (Алжир) – член на „al–Takfir“ и „al–Hijra“

                  8.

                  ASLI, Rabah, роден на 13.5.1975 г. в Ain Taya (Алжир) – член на „al–Takfir“ и „al–Hijra“

                  9.

                  ATWA, Ali (известен също като BOUSLIM, Ammar Mansour, и като SALIM, Hassan Rostom), Ливан, роден през 1960 г. в Ливан, гражданин на Ливан

                  10.

                  BOUYERI, Mohammed (известен също като Abu ZUBAIR, като SOBIAR и като Abu ZOUBAIR), роден на 8.3.1978 г. в Амстердам (Нидерландия) – член на „Hofstadgroep“

                  11.

                  DARIB, Noureddine (известен също като Carreto и като Zitoun Mourad), роден на 1.2.1972 г. в Алжир – член на „al–Takfir“ и „al–Hijra“

                  12.

                  DJABALI, Abderrahmane (известен също като Touil), роден на 1.6.1970 г. в Алжир – член на „al–Takfir“ и „al–Hijra“

                  13.

                  EL FATMI, Nouredine (известен също като Nouriddin EL FATMI, като Nouriddine EL FATMI, като Noureddine EL FATMI, като Abu AL KA'E KA'E, като Abu QAE QAE, като FOUAD, като FZAD, като Nabil EL FATMI, като Ben MOHAMMED, като Ben Mohand BEN LARBI, като Ben Driss Muhand IBN LARBI, като Abu TAHAR и като EGGIE), роден на 15.8.1982 г. в Midar (Мароко), марокански паспорт № N829139 – член на „Hofstadgroep“

                  14.

                  EL-HOORIE, Ali Saed Bin Ali (известен също като AL-HOURI, Ali Saed Bin Ali, и като EL-HOURI, Ali Saed Bin Ali), роден на 10.7.1965 г. или 11.7.1965 г. в El Dibabiya (Саудитска Арабия ), гражданин на Саудитска Арабия

                  15.

                  FAHAS, Sofiane Yacine, роден на 10.9.1971 г. в гр. Алжир (Алжир) – член на „al–Takfir“ и „al–Hijra“

                  16.

                  IZZ-AL-DIN, Hasan (известен също като GARBAYA, Ahmed, като SA-ID и като SALWWAN, Samir), Ливан, роден през 1963 г. в Ливан, гражданин на Ливан

                  17.

                  MOHAMMED, Khalid Shaikh (известен също като ALI, Salem, като BIN KHALID, Fahd Bin Adballah, като HENIN, Ashraf Refaat Nabith, и като WADOOD, Khalid Adbul), роден на 14.4.1965 г. или на 1.3.1964 г. в Пакистан, паспорт № 488555

                  18.

                  MOKTARI, Fateh (известен също като Ferdi Omar), роден на 26.12.1974 г. в Hussein Dey (Алжир) – член на „al–Takfir“ и „al–Hijra“

                  19.

                  NOUARA, Farid, роден на 25.11.1973 в гр. Алжир (Алжир) – член на „al–Takfir“ и „al–Hijra“

                  20.

                  RESSOUS, Hoari (известен също като Hallasa Farid), роден на 11.9.1968 г. в гр. Алжир (Алжир) – член на „al–Takfir“ и „al–Hijra“

                  21.

                  SEDKAOUI, Noureddine (известен също като Nounou), роден на 23.6.1963 г. в гр. Алжир (Алжир) – член на „al–Takfir“ и „al–Hijra“

                  22.

                  SELMANI, Abdelghani (известен също като Gano), роден на 14.6.1974 г. в гр. Алжир (Алжир) – член на „al–Takfir“ и „al–Hijra“

                  23.

                  SENOUCI, Sofiane, роден на 15.4.1971 г. в Hussein Dey (Алжир) – член на „al–Takfir“ и „al–Hijra“

                  24.

                  TINGUALI, Mohammed (известен също като Mouh di Kouba), роден на 21.4.1964 г. в Blida (Алжир) – член на „al–Takfir“ и „al–Hijra“

                  25.

                  WALTERS, Jason Theodore James (известен също като Abdullah и като David), роден на 6.3.1985 г. в Amersfoort (Нидерландия), нидерландски паспорт № NE8146378 – член на „Hofstadgroep“

            2.   ГРУПИ И ОБРАЗУВАНИЯ

                  1.

                  „Организация Abu Nidal“ – „ANO“ (известна също като „Революционен съвет на Фатах“, като „Арабски революционни бригади“, като „Черен септември“ и като „Революционна организация на мюсюлманите социалисти“)

                  2.

                  „Бригади на мъчениците на Al-Aqsa“

                  3.

                  „Al-Aqsa e.V.“

                  4.

                  „Аl–Takfir“ и „Аl–Hijra“

                  5.

                  „Aum Shinrikyo“ (известна също като „AUM“, като „Aum Supreme Truth“ и като „Aleph“)

                  6.

                  „Babbar Khalsa“

                  7.

                  „Комунистическа партия на Филипините“, включително „Нова народна армия“ – „NPA“, Филипини

                  8.

                  „Gama'a al-Islamiyya“ (известна също като „Al-Gama'a al-Islamiyya“) („Ислямска група“ – „IG“)

                  9.

                  „İslami Büyük Doğu Akıncılar Cephesi“ – „IBDA-C“ („Фронт на великите ислямски източни воини “)

                  10.

                  „Хамас“, включително „Hamas-Izz al-Din al-Qassem“

                  11.

                  „Муджахидини на Хизбула“ – „HM“

                  12.

                  „Hofstadgroep“

                  13.

                  „Фондация за спасение и развитие на Светата земя“

                  14.

                  „Международна федерация на младите сикхи“ – „ISYF“

                  15.

                  „Силата на Калистан Зиндабад“ („Khalistan Zindabad Force“) – „KZF“

                  16.

                  „Кюрдска работническа партия“ – „PKK“, (известна също като „KADEK“ и като „KONGRA-GEL“)

                  17.

                  „Тигри за освобождението на Тамил Илам“ – „LTTE“

                  18.

                  „Ejército de Liberación Nacional“ („Национална армия за освобождение “)

                  19.

                  „Палестински ислямски джихад“ – „PIJ“

                  20.

                  „Народен фронт за освобождение на Палестина“ – „PFLP“

                  21.

                  „Народен фронт за освобождение на Палестина – Главно командване“ (известен също като „PFLP – General Command“)

                  22.

                  „Fuerzas armadas revolucionarias de Colombia“ – „FARC“ („Революционни въоръжени сили на Колумбия“)

                  23.

                  „Devrimci Halk Kurtuluș Partisi-Cephesi“ – „DHKP/C“ (известна също като „Devrimci Sol“ („Революционна левица“) и като „Dev Sol“) („Революционна армия/фронт/партия за народно освобождение“)

                  24.

                  „Sendero Luminoso“ – „SL“ („Светъл път“)

                  25.

                  „Stichting Al Aqsa“ (известна също като „Stichting Al Aqsa Nederland“ и като „Al Aqsa Nederland“)

                  26.

                  „Teyrbazen Azadiya Kurdistan“ – „TAK“ (известна също като „Соколи за свободата на Кюрдистан“ и като „Ястреби за свободата на Кюрдистан“)

                  27.

                  „Autodefensas Unidas de Colombia“ – „AUC“ („Обединени сили/групи за самозащита на Колумбия“)


title: Решение (ОВППС) 2016/49 на Комитета по политика и сигурност от 7 януари 2016 година за назначаване на ръководител на консултативната мисия на Европейския съюз за реформа в сектора на гражданската сигурност в Украйна (EUAM Ukraine) (EUAM UKRAINE/1/2016)

text:
               19.1.2016

               BG

               Официален вестник на Европейския съюз

               L 12/47

         РЕШЕНИЕ (ОВППС) 2016/49 НА КОМИТЕТА ПО ПОЛИТИКА И СИГУРНОСТ
   от 7 януари 2016 година
   за назначаване на ръководител на консултативната мисия на Европейския съюз за реформа в сектора на гражданската сигурност в Украйна (EUAM Ukraine) (EUAM UKRAINE/1/2016)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2014/486/ОВППС на Съвета от 22 юли 2014 г. относно консултативната мисия на Европейския съюз за реформа в сектора на гражданската сигурност в Украйна (EUAM Ukraine) (1), и по-специално член 7, параграф 1 от него,
   като има предвид, че:

               (1)

               Съгласно Решение 2014/486/ОВППС Комитетът по политика и сигурност (КПС) е оправомощен, в съответствие с член 38, параграф 3 от Договора, да взема необходимите решения във връзка с политическия контрол и стратегическото ръководство на консултативната мисия на Европейския съюз за реформа в сектора на гражданската сигурност в Украйна (EUAM Ukraine), включително решението за назначаване на ръководител на мисията.

               (2)

               На 23 юли 2015 г. КПС прие Решение 2015/1496/ОВППС (2) за удължаване на мандата на ръководителя на EUAM Ukraine, г-н Kálmán MIZSEI, до 30 ноември 2015 г.

               (3)

               На 18 декември 2015 г. върховният представител на Съюза по въпросите на външните работи и политиката на сигурност предложи г-н Kęstutis LANČINSKAS да бъде назначен за ръководител на EUAM Ukraine,

         ПРИЕ НАСТОЯЩОТО РЕШЕНИЕ:
   Член 1
   Г-н Kęstutis LANČINSKAS се назначава за ръководител на консултативната мисия на Европейския съюз за реформа в сектора на гражданската сигурност в Украйна (EUAM Ukraine) от 1 февруари 2016 г. до 31 януари 2017 г.
   Член 2
   Настоящото решение влиза в сила в деня на приемането му.

      Съставено в Брюксел на 7 януари 2016 година.

            За Комитета по политика и сигурност

            Председател

         W. STEVENS

      (1)  ОВ L 217, 23.7.2014 г., стр. 42.

      (2)  Решение 2015/1496/ОВППС на Комитета по политика и сигурност от 23 юли 2015 г. за удължаване на мандата на ръководителя на консултативната мисия на Европейския съюз за реформа в сектора на гражданската сигурност в Украйна (EUAM Ukraine) (EUAM UKRAINE/3/2015) (ОВ L 233, 5.9.2015 г., стр. 7).


title: Решение (ОВППС) 2016/993 на Съвета от 20 юни 2016 година за изменение на Решение (ОВППС) 2015/778 за военна операция на Европейския съюз в южната част на Централното Средиземноморие (EUNAVFOR MED операция SOPHIA)

text:
               21.6.2016

               BG

               Официален вестник на Европейския съюз

               L 162/18

         РЕШЕНИЕ (ОВППС) 2016/993 НА СЪВЕТА
   от 20 юни 2016 година
   за изменение на Решение (ОВППС) 2015/778 за военна операция на Европейския съюз в южната част на Централното Средиземноморие (EUNAVFOR MED операция SOPHIA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 май 2015 г. Съветът прие Решение (ОВППС) 2015/778 (1).

               (2)

               На 23 май 2016 г. Съветът в своите заключения относно EUNAVFOR MED операция SOPHIA приветства готовността, изразена от председателя на президентския съвет на либийското правителство на националното съгласие, за сътрудничество със Съюза въз основа на тези заключения, постигна съгласие да удължи мандата на EUNAVFOR MED операция SOPHIA с една година, като се запази акцентът върху основния ѝ мандат, така че да се включат две допълнителни задачи:

                           —

                           изграждане на капацитет, обучение и обмен на информация с бреговата охрана и военноморските сили на Либия въз основа на искане от законните либийски власти, като се взема предвид необходимостта инициативата да бъде на Либия;

                           —

                           принос за обмена на информация и за прилагането на оръжейното ембарго на ООН в открито море край бреговете на Либия въз основа на нова резолюция на Съвета за сигурност на ООН.

               (3)

               Съветът за сигурност на ООН наложи, измени и потвърди оръжейно ембарго на Либия с резолюции 1970 (2011), 1973 (2011), 2009 (2011), 2040 (2012), 2095 (2013), 2144 (2014), 2174 (2014), 2213 (2015), 2214 (2015) и 2278 (2016) на Съвета за сигурност на ООН.

               (4)

               На 14 юни 2016 г. Съветът за сигурност на ООН прие Резолюция 2292 (2016) относно оръжейното ембарго на Либия, като изрази по-специално загриженост, че положението в Либия се влошава допълнително в резултат на контрабандата на незаконни оръжия и свързани с тях материали.

               (5)

               Съветът подчертава, че е необходимо двете допълнителни задачи за подкрепа да започнат да се изпълняват оперативно в спешен порядък — още преди да е изтекъл първоначалният мандат на EUNAVFOR MED операция SOPHIA.

               (6)

               Решение (ОВППС) 2015/778 на Съвета следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение (ОВППС) 2015/778 се изменя, както следва:

               1)

               Член 1, параграф 1 се заменя със следното:
               „1.   Съюзът провежда военна операция за управление на кризи с цел прекъсване на бизнес модела на мрежите за незаконно превеждане и трафик на хора в южната част на Централното Средиземноморие (EUNAVFOR MED операция SOPHIA), която се осъществява чрез полагане на систематични усилия за идентифициране, залавяне и отстраняване на плавателни съдове и активи, които се използват или за които се подозира, че се използват от контрабандисти и трафиканти, в съответствие с приложимото международно право, включително Конвенцията на ООН по морско право и всички резолюции на Съвета за сигурност на ООН. За тази цел EUNAVFOR MED операция SOPHIA осигурява и обучение за бреговата охрана и военноморските сили на Либия. Освен това операцията следва да допринесе за предотвратяване на трафика на оръжие в рамките на договорената зона на действие в съответствие с Резолюция 1970 (2011) на Съвета на сигурност на ООН и последващите резолюции относно оръжейното ембарго на Либия, включително Резолюция 2292 (2016) на Съвета за сигурност на ООН.“;

               2)

               В член 2, параграф 2 първото изречение се заменя със следното:
               „Във връзка с основните ѝ задачи по отношение на незаконното превеждане и трафика на хора, EUNAVFOR MED операция SOPHIA се осъществява в последователни фази и в съответствие с изискванията на международното право.“;

               3)

               Вмъкват се следните членове:
               „Член 2а
               Изграждане на капацитет и обучение на либийската брегова охрана и военноморски сили
               1.   Като допълнителна задача EUNAVFOR MED операция SOPHIA оказва помощ за развитието на способностите и обучението на бреговата охрана и военноморските сили на Либия по задачи на правоприлагането по море, по-специално за предотвратяване на незаконното превеждане и трафика на хора.
               2.   Когато Комитетът за политика и сигурност (КПС) реши, че е извършена необходимата подготовка, по-специално по отношение на сформирането на силите и процедурите за проверка на обучаеми лица, допълнителната задача, посочена в параграф 1, се извършва в открито море в рамките на договорената зона на действие на EUNAVFOR MED операция SOPHIA, както е посочена в съответните документи за планиране.
               3.   Допълнителната задача, посочена в параграф 1, може да се извършва и на територията, включително териториалните води, на Либия или на трета приемаща съседна на Либия държава, когато КПС вземе решение за това и след оценка от Съвета въз основа на покана от Либия или на съответната приемаща държава и в съответствие с международното право.
               4.   Предвид извънредните оперативни изисквания част от допълнителната задача, посочена в параграф 1, може да се извърши, по покана, в някоя държава членка, включително в съответните центрове за обучение.
               5.   Доколкото се налага от допълнителната задача, посочена в параграф 1, EUNAVFOR MED операция SOPHIA може да събира, съхранява и обменя с държавите членки, UNSMIL, Европол и Frontex информацията, включително лични данни, събирана за целите на процедурите за проверка на евентуални обучаеми лица, при условие че те са дали съгласието си в писмена форма. Освен това, EUNAVFOR MED операция SOPHIA може да събира и съхранява необходимата медицинска информация и биометрични данни за обучаеми лица с писменото им съгласие.
               Член 2б
               Принос за обмена на информация и за прилагането на оръжейното ембарго на ООН в открито море край бреговете на Либия
               1.   Като част от допълнителната си задача за принос за прилагането на оръжейното ембарго на ООН в открито море край бреговете на Либия, EUNAVFOR MED операция SOPHIA събира и обменя информация със съответните партньори и агенции посредством предвидените механизми в документите за планиране, така че да допринесе за пълноценна осведоменост относно обстановката по море в рамките на договорената зона на действие, както е посочена в съответните документи за планиране. Когато тази информация е с ниво на класификация най-много „RESTREINT UE/EU RESTRICTED“, тя може да се обменя със съответните партньори и агенции в съответствие с Решение 2013/488/ЕС и въз основа на споразумения, сключени между ВП и тези партньори, при пълно зачитане на принципите на реципрочност и приобщаване. Получаваната класифицирана информация се обработва от EUNAVFOR MED операция SOPHIA без каквото и да е разграничаване между нейните служители и единствено въз основа на оперативни изисквания.
               2.   Когато КПС реши, че са изпълнени съответните условия, EUNAVFOR MED операция SOPHIA започва да извършва в рамките на договорената зона на действие, както е посочена в съответните документи за планиране, в открито море край бреговете на Либия инспекции на корабите, плаващи към или от Либия, когато са налице разумни основания да се смята, че те превозват оръжия или свързани с тях материали за или от Либия, пряко или непряко, в нарушение на оръжейното ембарго на Либия, и да предприема съответни действия за изземване и унищожаване на тези товари, включително с оглед пренасочване на тези кораби и техните екипажи към подходящо пристанище за улесняване на обезвреждането на товара им, със съгласието на държавата на пристанището, съгласно съответните резолюции на Съвета за сигурност на ООН, включително Резолюция 2292 (2016) на Съвета за сигурност на ООН.
               3.   Съгласно съответните резолюции на Съвета за сигурност на ООН, включително резолюция 2292 (2016) на Съвета за сигурност на ООН, EUNAVFOR MED операция SOPHIA може по време на проверки, извършвани в съответствие с параграф 2, да събира доказателства, пряко свързани с превоза на товари, забранени съгласно оръжейното ембарго на Либия. EUNAVFOR MED операция SOPHIA може да предаде този доказателствен материал на съответните правоприлагащи органи на държавите членки и/или на компетентните органи на Съюза.“;

               4)

               В член 11 параграф 2 се заменя със следното:
               „2.   За периода от 18 май 2015 г. до 27 юли 2016 г. референтната сума за общите разходи на EUNAVFOR MED операция SOPHIA възлиза на 11,82 милиона евро. Процентът от референтната сума, посочена в член 25, параграф 1 от Решение (ОВППС) 2015/528, е 70 % под формата на поети задължения и 40 % за плащания.“;

               5)

               В член 11 се добавя следният параграф:
               „3.   За периода от 28 юли 2016 г. до 27 юли 2017 г. референтната сума за общите разходи на EUNAVFOR MED операция SOPHIA възлиза на 6 700 000 EUR. Процентът от референтната сума, посочена в член 25, параграф 1 от Решение (ОВППС) 2015/528, е 0 % под формата на поети задължения и 0 % за плащания.“;

               6)

               В член 12 се добавя следният параграф:
               „3а.   В случай на специфични оперативни нужди върховният представител е оправомощен да предоставя на законните либийски власти класифицирана информация на ЕС до ниво на класификация „RESTREINT UE/EU RESTRICTED“, създадена за целите на EUNAVFOR MED операция SOPHIA, в съответствие с Решение 2013/488/ЕС. За тази цел се изготвят договорености между върховния представител и компетентните либийски власти.“;

               7)

               В член 13 вторият параграф се заменя със следното:
               „EUNAVFOR MED операция SOPHIA приключва на 27 юли 2017 г.“.

         Член 2
   Влизане в сила
   Настоящото решение влиза в сила в деня на приемането му.

      Съставено в Люксембург на 20 юни 2016 година.

            За Съвета

            Председател

         F. MOGHERINI

      (1)  Решение (ОВППС) 2015/778 на Съвета от 18 май 2015 г. за военна операция на Европейския съюз в южната част на Централното Средиземноморие (EUNAVFOR MED операция SOPHIA) (ОВ L 122, 19.5.2015 г., стр. 31).


title: Решение 2009/569/ОВППС на Съвета от 27 юли 2009 година в подкрепа на дейностите на ОЗХО в рамките на изпълнението на стратегията на ЕС срещу разпространение на оръжия за масово унищожение

text:
               29.7.2009

               BG

               Официален вестник на Европейския съюз

               L 197/96

      РЕШЕНИЕ 2009/569/ОВППС НА СЪВЕТА

   от 27 юли 2009 година
   в подкрепа на дейностите на ОЗХО в рамките на изпълнението на стратегията на ЕС срещу разпространение на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 13, параграф 3 и член 23, параграф 1 от него,
   като има предвид, че:

               (1)

               На 12 декември 2003 г. Европейският съвет прие стратегията на ЕС срещу разпространението на оръжията за масово унищожение (наричана по-долу „стратегията на ЕС“), в глава III на която се съдържа списък на мерките за борба срещу такова разпространение.

               (2)

               В стратегията на ЕС се подчертава важната роля на Конвенцията за химическото оръжие (КХО) и на Организацията за забрана на химическото оръжие (ОЗХО) за създаване на свят, свободен от химическо оръжие. Като част от тази стратегия на ЕС, ЕС се ангажира да работи за всеобщо присъединяване към основните договори и споразумения за разоръжаване и неразпространение, включително КХО. Целите на стратегията на ЕС допълват целите, преследвани от ОЗХО, в контекста на отговорността на организацията за изпълнението на КХО.

               (3)

               На 22 ноември 2004 г. Съветът прие Съвместно действие 2004/797/ОВППС в подкрепа на дейностите на ОЗХО в рамките на изпълнението на стратегията на ЕС срещу разпространението на оръжията за масово унищожение (1), а след изтичането на срока му на действие — Съвместно действие 2005/913/ОВППС от 12 декември 2005 г. (2) и Съвместно действие 2007/185/ОВППС от 19 март 2007 г. (3) Срокът на действие на последното изтича на 31 юли 2009 г.

               (4)

               Продължаването на такава интензивна и целенасочена помощ от страна на ЕС за ОЗХО е необходимо в условията на активно изпълнение на глава III от стратегията на ЕС. Мерките, свързани с придаването на всеобхватен характер на КХО, следва да продължават и да се адаптират и насочват към намаляващия брой държави, които не са страни по конвенцията. Тези дейности следва да се допълват от нови дейности в подкрепа на специфични проекти, изпълнявани от ОЗХО, които са насочени към цялостното изпълнение на КХО и укрепването на международното сътрудничество в областта на химическите дейности,

         РЕШИ:
   Член 1
   1.   С оглед осигуряване на непосредственото и практическо прилагане на някои елементи от стратегията на ЕС, Европейският съюз подкрепя дейностите на ОЗХО със следните цели:

               —

               да се укрепят способностите на държавите — страни по конвенцията, да изпълняват задълженията си по нея, и

               —

               да се насърчава всеобхватният характер на конвенцията, като се окуражават държавите, които не са страни по нея, да се присъединят.

         2.   Във връзка с това проектите на ОЗХО, които съответстват на мерките от стратегията на ЕС, са следните:

               Проект I: национално изпълнение, проверки и всеобхватност
               Дейности:

                           —

                           двустранни посещения за оказване на техническо съдействие;

                           —

                           обучение на митнически служители по техническите аспекти на режима за предаване на химически вещества съгласно конвенцията;

                           —

                           обучение на националните съпровождащи групи;

                           —

                           обучение на националните органи по използване на електронни средства за представяне на декларации;

                           —

                           полево учение в областта на инспекциите по поискване.

               Проект II: международно сътрудничество
               Дейности:

                           —

                           курс за развиване на аналитичните способности;

                           —

                           работна среща, посветена на КХО и безопасността на химическите процеси.

               Проект III: семинар — приносът на ОЗХО за измерението на международната сигурност и предизвикателствата пред нея

               Проект IV: посещения на представители на изпълнителния съвет в обекти за унищожаване на химическо оръжие

               Проект V: втора сесия на научно-консултативния съвет

               Проект VI: семинар — приносът на ОЗХО в областта на сигурността и неразпространението

               Проект VII: готовност на държавите — страни по конвенцията, да предотвратят и отговорят на нападение с употреба на химически вещества
               Дейности:

                           —

                           симулационно учение;

                           —

                           регионална работна среща по член Х от конвенцията.

               Проект VIII: програма за Африка
               Дейности:

                           —

                           двустранни посещения за оказване на техническо съдействие;

                           —

                           дейност за популяризиране — институция за обучение на академично равнище — център „Кофи Анан“;

                           —

                           обучение на митнически служители по техническите аспекти на режима за предаване на химически вещества съгласно конвенцията;

                           —

                           дейности в помощ на държави, които не са страни по конвенцията;

                           —

                           курс за развиване на аналитичните способности;

                           —

                           в помощ на промишлеността: работна среща, посветена на КХО и безопасността на химическите процеси;

                           —

                           регионална работна среща: член Х и въпроси на регионалното сътрудничество в областта на подпомагането и реагирането в неотложни ситуации.

         Приложение I към настоящото решение включва подробно описание на проектите.
   Член 2
   1.   Председателството, подпомагано от генералния секретар на Съвета/върховен представител за ОВППС (ГС/ВП), отговаря за изпълнението на настоящото решение. Комисията се присъединява изцяло.
   2.   Техническото изпълнение на проекта, посочен в член 1, параграф 2, се осъществява от техническия секретариат на ОЗХО (наричан по-долу „техническият секретариат“). Той изпълнява тази задача под ръководството на председателството и контрола на ГС/ВП. За тази цел ГС/ВП сключва необходимите договорености с техническия секретариат.
   3.   Председателството, ГС/ВП и Комисията редовно координират дейностите си относно проекта в съответствие със техните съответни правомощия.
   Член 3
   1.   Референтната финансова сума за изпълнението на проектите, посочени в член 1, параграф 2, е 2 110 000 EUR.
   2.   Разходите, финансирани от предвидената в параграф 1 сума, се управляват в съответствие с процедурите и правилата, приложими за общия бюджет на Европейските общности.
   3.   Комисията упражнява надзор върху правилното управление на разходите, посочени в параграф 1. За тази цел тя сключва споразумение за финансиране с техническия секретариат. Споразумението предвижда, че техническият секретариат следва да осигури видимост на приноса на ЕС в съответствие с неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението за финансиране. Комисията публикува в Официален вестник на Европейския съюз, серия С обявление за датата на сключване на финансовото споразумение.
   Член 4
   Председателството, подпомагано от ГС/ВП, докладва на Съвета за изпълнението на настоящото решение въз основа на редовни доклади, изготвяни от техническия секретариат. Тези доклади представляват основа за оценката, извършвана от Съвета. Комисията се присъединява изцяло. Тя докладва за финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 18 месеца след датата на сключване на споразумението за финансиране, посочено в член 3, параграф 3. Срокът на действие обаче изтича 6 месеца след влизането на решението в сила, ако към този момент споразумението за финансиране още не е сключено.
   Член 6
   Настоящото решение се публикува в Официален вестник на Европейския съюз.

      Съставено в Брюксел на 27 юли 2009 година.

            За Съвета

            Председател

         C. BILDT

      (1)  ОВ L 349, 25.11.2004 г., стр. 63.

      (2)  ОВ L 331, 17.12.2005 г., стр. 34.

      (3)  ОВ L 85, 27.3.2007 г., стр. 10.

      ПРИЛОЖЕНИЕ

         Подкрепа на ЕС за дейностите на ОЗХО в рамките на изпълнението на стратегията на ЕС срещу разпространението на оръжията за масово унищожение

         Проект I: национално изпълнение, проверка и всеобхватност

         Цел:

      Да се укрепят способностите на държавите — страни по конвенцията, да изпълняват задълженията си по нея и да се насърчават държавите, които не са страни по нея, да се запознаят по-добре с ползите от присъединяването към конвенцията и по-активното включване в дейностите на ОЗХО.

         Цел:

      —   Цел 1

                  —

                  Държавите — страни по конвенцията, да постигнат напредък по отношение на:

                              —

                              осъществяването на националните мерки за изпълнение съгласно член VII от конвенцията;

                              —

                              спазването на изискванията за декларации и за инспекции на декларациите, съгласно член VI от конвенцията;

                              —

                              разбирането на процедурите за инспекции по поискване съгласно член IХ от конвенцията, както и свързаните с това проблеми и други въпроси.

            —   Цел 2

                  —

                  Държавите, които не са страни по конвенцията, да се включат по-активно в дейностите на ОЗХО и да се запознаят по-добре с конвенцията и ползите от нея.

         Резултати:

      —   Резултат 1

                  —

                  националните органи са подобрили способността си за разработване на национално законодателство за изпълнение на конвенцията;

                  —

                  митническите служители са подобрили способността си да установяват химическите вещества, включени в конвенцията, и да представят на националните органи точни данни за предаване на химически вещества от списъците към конвенцията;

                  —

                  националните органи са подобрили способността си да изготвят и представят своевременно декларации, по-специално в електронен формат;

                  —

                  длъжностните лица от националните органи са обучени да съпровождат инспекционните групи от ОЗХО; и

                  —

                  държавите — страни по конвенцията, познават по-добре механизма на инспекциите по поискване като основно средство за проверка, с което разполагат, за да установят възможни несъответствия с конвенцията;

                  —

                  държавите — страни по конвенцията, получават уверения за готовността на техническия секретариат за успешно провеждане на инспекции по поискване и ефективно прилагане на режима за проверки съгласно конвенцията.

            —   Резултат 2

                  —

                  държавите, които не са страни по конвенцията, се включват по-активно в дейностите на ОЗХО и са се запознали по-добре с ползите от присъединяването към нея.

         Дейности:

      Двустранни посещения за оказване на техническо съдействие: държавите — страни по конвенцията, ще получават подкрепа чрез посещения за техническо съдействие, които ще се планират за всеки конкретен случай и ще се провеждат с цел целенасочено съдействие в отговор на нуждите, определени в отправените от тях искания. Тази подкрепа ще включва усилия за осведомяване и популяризиране посредством национални информационни работни срещи, специализирани курсове за обучение, съдействие при разработване на национално законодателство за изпълнение на конвенцията и свързани с това мерки, както и въпроси свързани с промишлеността съгласно член VI.
      Обучение на митнически служители по техническите аспекти на режима за предаване на химически вещества съгласно конвенцията: на митническите служители вече бе предоставена подкрепа по линия на трите предходни съвместни действия. Въз основа на натрупания опит ще бъде оказано съдействие на митническите служители чрез курсове за обучение с цел по-успешно набиране и предаване на данни, свързани с внос и износ на химически вещества от списъците към конвенцията, на националните органи. Курсовете, които ще се организират на регионално и подрегионално ниво, ще включват практически демонстрации и упражнения.
      Обучение на национални съпровождащи групи: ще бъде организиран курс за повишаване на осведомеността сред държавите участнички относно правата и задълженията им при провеждане на инспекциите по член VI. Обучението на националните съпровождащи групи ще се извърши чрез подрегионален курс, на който ще бъде предоставена съществена информация за режима за проверки, и по-специално за провеждането на инспекциите по член VI. Този курс ще включва и практически упражнения на обектите, както и симулационни учения.
      Обучение на националните органи по използване на електронни средства за представяне на декларации: ще бъдат организирани информационни работни срещи и курсове на регионално и подрегионално ниво, на които служителите от националните органи ще получат средствата и ще придобият знанията да набират, поддържат и анализират информацията за производството, обработката и използването на химически вещества с двойна употреба, ще бъдат по-добре оборудвани да подават точни и своевременни декларации и да откриват потенциални заплахи и/или дейности по разпространение.
      Полево учение в областта на инспекциите по поискване: ще бъде проведено широкомащабно полево учение за подобряване на познанията и разбирането на процедурите, свързани с инспекциите по поискване, в държавите страни по конвенцията. Това учение ще предостави възможност и на техническия секретариат да изпита и подобри уменията и способностите си за организиране на инспекции по поискване, както и да набележи проблемите, чието наличие или непознаване би попречило на готовността на секретариата за реално провеждане на инспекция по поискване.
      Дейности в помощ на държави, които не са страни по конвенцията: ще бъде финансирано участието на представители от тези държави, които могат да окажат въздействие върху националните действия по присъединяване/ратифициране, както и на тези, които са пряко свързани със съществени за конвенцията въпроси, в различни програми, организирани от отдела за международно сътрудничество и подпомагане. Тези програми ще включват регионални работни срещи за националните органи от държавите — страни по конвенцията, както и регионални работни срещи за митническите органи. При необходимост служители на отдела за външни отношения към техническия секретариат също ще бъдат спонсорирани да участват в тези срещи, за да установят необходимите контакти и взаимодействие с представителите на държавите, които не са страни по конвенцията. Освен това в рамките на схемата за подпомагане на държавите, които не са страни по конвенцията, се предвижда и организиране на специализирани посещения и договорености в случай на необходимост.

         Проект II: международно сътрудничество

         Цел:

      Да се подобри технологичният капацитет на държавите — страни по конвенцията, чрез международно сътрудничество в областта на химическите дейности за целите, които не са забранени от конвенцията.

         Цел:

      —   Цел 1

                  —

                  държавите — страни по конвенцията, с развиващи се икономики или икономики в преход да се включат в инициативи на международното сътрудничество за използване на химията за мирни цели;

                  —

                  държавите — страни по конвенцията, с развиващи се икономики или икономики в преход да подобрят капацитета на държавно финансираните си лаборатории за изпълнение на конвенцията в областта на използването на химията за мирни цели.

            —   Цел 2

                  —

                  държавите — страни по конвенцията, с развиващи се икономики или икономики в преход да постигнат напредък в областта на свързаните с промишлеността аспекти на националното изпълнение на конвенцията в съответствие с член ХI, като развият подходите за управление на безопасността на химическите процеси.

         Резултати:

      —   Резултат 1

                  —

                  по-висок капацитет на държавите — страни по конвенцията, с развиващи се икономики или икономики в преход за участие в инициативи на международното сътрудничество за използване на химията за мирни цели;

                  —

                  по-високо равнище на техническа компетентност на държавно финансираните лаборатории в държавите — страни по конвенцията, с развиващи се икономики или икономики в преход, за анализ на химически вещества във връзка с националното изпълнение на конвенцията и за прилагането на химията за мирни цели, при използване на модерни аналитични методи, по-специално газова хроматография (ГХ) и газова хроматография/мас-спектрометрия (ГХ/МС).

            —   Резултат 2

                  —

                  по-висок капацитет на държавите — страни по конвенцията, с развиващи се икономики или икономики в преход за участие в инициативи на международното сътрудничество за използване на химическите вещества за мирни цели;

                  —

                  по-добро равнище на компетентност и осведоменост на служителите в малките и средните предприятия, на представителите на промишлени асоциации и на националните органи или правителствените институции в държавите — страни по конвенцията, с развиващи се икономики или икономики в преход, в областта на практиките по управление на безопасността в малките и средни химически предприятия.

         Дейности:

      Курс за развиване на аналитичните способности: участниците в този двуседмичен курс ще преминат теоретично обучение и ще придобият практически опит в областта на газовата хроматография и газовата хроматография/мас-спектрометрия, които обхващат материалната база, валидирането и оптимизирането на системите и откриването на причините за възникнали проблеми. Ще се обърне специално внимание и на вземането на проби от околната среда и на анализа им по методите на ГХ и ГХ/МС за химически вещества, свързани с конвенцията. Участниците ще преминат също така интензивно практическо обучение за изготвяне на различни еталонни матрици, които да се анализират по метода на ГХ с мас-селективни детектори и по метода на ГХ/МС при йонизация чрез електронен удар или химическа йонизация, след което матриците ще бъдат подложени на процедури по извличане, изчистване и дериватизиране. Курсът ще се проведе с помощта на Финландския институт за проверка по Конвенцията за химическото оръжие (VERIFIN) или Технологичния институт в Делфт, или на други реномирани институции, подбрани по прозрачен начин.
      В помощ на промишлеността: работна среща, посветена на КХО и безопасността на химическите процеси — ще започне с въведение, посветено на конвенцията и програмите за международно сътрудничество, които се прилагат в съответствие с нея. По време на срещата ще бъдат обсъдени, наред с другото, най-добрите промишлени практики и елементите на концепцията за управление на безопасността на процесите. Освен общ преглед на анализа на опасностите в хода на промишлените процеси (Process Hazard Analysis — PHA) и анализа на опасностите и работоспособността (Hazard and Operability — HAZOP), темите, обсъждани на работната среща, ще обхванат и принципите на човешкия фактор, управлението на промяната, културата на безопасността/участието на служителите.

         Проект III: семинар — приносът на ОЗХО за измерението на международната сигурност и предизвикателствата пред нея

         Цел:

      Да се подпомогне ефективното изпълнение на конвенцията и да се укрепи разбирането на приноса ѝ в световен мащаб за международния мир и сигурност

         Цел:

                  —

                  Цел 1 — да се даде всеобхватна представа за ролята и значението на конвенцията за структурата на международната сигурност.

                  —

                  Цел 2 — да се повиши осведомеността на основните заинтересовани участници на национално, регионално и международно равнище относно разпоредбите и стратегиите за изпълнението на конвенцията.

                  —

                  Цел 3 — да се насърчи работата в мрежа и позитивните взаимодействия, както и други методи на сътрудничество в областта на международната сигурност.

         Резултати:

                  —

                  Резултат 1 — основните заинтересовани участници, по-добре запознати със значението на конвенцията, увеличават подкрепата си за работата на ОЗХО, включително за програмата и дейностите ѝ в световен мащаб.

                  —

                  Резултат 2 — основните заинтересовани участници познават по-добре конвенцията и иновативните стратегии за изпълнението ѝ.

                  —

                  Резултат 3 — държавите, които не са страни по конвенцията, са активизирали диалога и сътрудничеството си с ОЗХО в подкрепа на усилията им за присъединяване към конвенцията.

                  —

                  Резултат 4 — химическата промишленост повишава капацитета си за координиране на съвместни инициативи в изпълнение на конвенцията.

         Дейности:

      Семинар: ще се проведе в Хага или друга заинтересована държава — страна по конвенцията. Служители на техническия секретариат и представители на други междуправителствени организации, на държави — страни по конвенцията, на химическата промишленост и на академичната общност ще представят съществени въпроси, свързани с конвенцията. Проявата ще даде възможност на техническия секретариат да проведе двустранни консултации с участващите междуправителствени организации и държавите, които не са страни по конвенцията. Семинарът ще бъде организиран в партньорство или с подкрепата на страната домакин и всяка заинтересована (и имаща отношение) организация.

         Проект IV: посещения на представители на изпълнителния съвет в обекти за унищожаване на химическо оръжие

         Цел:

      Да се постигне напредък в унищожаването на натрупаното химическо оръжие и на обектите за производство на химическо оръжие, които подлежат на мерките за проверка съгласно конвенцията.

         Цел:

                  —

                  Цел 1 — държавите — страни по конвенцията, да са в състояние да следят напредъка към пълно унищожаване на натрупаното химическо оръжие и да могат да идентифицират и разрешават проблемите с цел унищожаване на ранен етап.

                  —

                  Цел 2 — държавите — страни по конвенцията, да придобият по-голяма увереност, че се предприемат реални и конкретни мерки за пълното унищожаване на натрупаното химическо оръжие.

         Резултати:

                  —

                  Резултат 1 — държавите — страни по конвенцията, имат по-ясна представа за проблемите и техническите трудности, свързани с унищожаването на химическото оръжие.

                  —

                  Резултат 2 — държавите — страни по конвенцията, имат по-голяма увереност, че се предприемат реални и конкретни мерки за пълното унищожаване на натрупаното химическо оръжие.

         Дейности:

      Посещения в обекти за унищожаване на химическо оръжие (ОУХО): до момента са проведени три такива посещения — на ОУХО Anniston в САЩ (октомври 2007 г.), ОУХО Shchuchye в Руската федерация (септември 2008 г.) и на ОУХО Pueblo и Umatilla, също в САЩ (юни 2009 г.). Тези три посещения се оказаха ползотворни като възможност да се засегнат въпроси или опасения, свързани с програмата на държави, притежаващи химическо оръжие, за изпълнение на задълженията им по неговото унищожаване в рамките на одобрения удължен срок. Ето защо е очевидно, че съгласно решението на конференцията, в периода до 2012 г. и в двете държави, притежаващи химическо оръжие, ще бъдат проведени още такива посещения на действащите обекти за унищожаване на химическо оръжие, както и на обектите, които се изграждат в момента.

         Проект V: втора сесия на научно-консултативния съвет

         Цел:

      Да се даде възможност на конференцията на държавите — страни по конвенцията, на изпълнителния съвет или на държавите — страни по конвенцията, да отчетат в по-пълна степен научно-техническия напредък и потенциалното му въздействие върху изпълнението на конвенцията.

         Цел:

      Да позволи на генералния директор да предостави специални консултации на органите на ОЗХО, определящи политиките, и на държавите — страни по конвенцията, относно свързаните с конвенцията научно-технически области.

         Резултати:

                  —

                  Резултат 1 — държавите — страни по конвенцията, получават съвети и препоръки относно свързаните с конвенцията научно-технически области.

                  —

                  Резултат 2 — държавите — страни по конвенцията, разполагат с повече и по-актуална информация относно свързаните с конвенцията научно-технически области.

         Дейности:

      Научен консултативен съвет (НКС): през есента на 2009 г. ще бъде проведена втора сесия на НКС в Хага. Сесията ще продължи три дни, през които Съветът ще продължи да разглежда въпроси, свързани с научно-техническия напредък и потенциалното му въздействие върху изпълнението на конвенцията. Ще бъде разгледан и доклад на временната работна група по вземането на проби и анализ, който ще бъде изготвен на срещата на групата, свикана преди втората сесия на НКС. Временната работна група се занимава с въпроси, свързани с нови и допълнителни техники за анализ на проби на място, извън него и анализ на токсини (рицин и сакситоксин) както на място, така и извън него.

         Проект VI: семинар — приносът на ОЗХО в областта на сигурността и неразпространението

         Цел:

      Да се подпомогнат усилията в световен мащаб за неразпространение на оръжия за масово унищожение, по-специално на химическо оръжие.

         Цел:

                  —

                  Цел 1 — да се подобри капацитетът на националните органи и другите заинтересовани участници, които имат отношение към изпълнението на конвенцията, за предотвратяване на разпространението на химическо оръжие и използването на химически вещества при терористични нападения.

                  —

                  Цел 2 — да се създаде многостранен форум за сътрудничество като средство в подкрепа на конкретните действия на държавите — страни по конвенцията, в областта на неразпространението на химическо оръжие и борбата с тероризма.

         Резултати:

                  —

                  Резултат 1 — заинтересованите участници са по-информирани относно заплахата от разпространение и предизвикателствата, произтичащи от химическото оръжие и употребата на токсични химически вещества при терористични нападения.

                  —

                  Резултат 2 — държавите — страни по конвенцията, са по-подготвени да посрещнат терористични заплахи, свързани с употреба на химическо оръжие в различни условия.

                  —

                  Резултат 3 — националните органи и съответните национални и международни партньори, химическата промишленост, академичната общност и ОЗХО могат да подобрят взаимодействията и по-нататъшните контакти помежду си с една обща цел — пълното и ефективно изпълнение на конвенцията.

                  —

                  Резултат 4 — държавите — страни по конвенцията, с развиващи се икономики или икономики в преход се включват в обмена на знания и опит в областта на проверките, както и по други мерки за изпълнение, и са по-добре запознати с последните развития, свързани с режима за проверки съгласно конвенцията и защитата срещу химическо оръжие.

         Дейности:

      Семинар: техническият секретариат ще представи различни въпроси, свързани с изпълнението на конвенцията и нейния принос за сигурността и неразпространението. Те ще бъдат представени от различни заинтересовани участници, като в контекста на семинара ще се организират специализирани работни срещи по съществени аспекти на рисковете от разпространението на химическо оръжие и употребата на токсични химически вещества при терористични нападения. Семинарът ще предостави също така възможност да бъдат обсъдени и поставени въпроси по проблеми, свързани с приноса на ОЗХО за сигурността и неразпространението.

         Проект VII: готовност на държавите — страни по конвенцията, да предотвратят и отговорят на нападение, включващо употреба на химически вещества

         Цел:

      Да се подпомогне развитието на националния капацитет на държавите — страни по конвенцията, за намаляване на рисковете от терористични нападения с употреба на химически вещества и да се подобри готовността им за отговор на искания за съдействие в случай на употреба или опасност от употреба на химически вещества.

         Цел:

      —   Цел 1 — държавите — страни по конвенцията, с развиващи се икономики или икономики в преход да повишат капацитета си за:

                  —

                  намаляване на рисковете от евентуален достъп на терористи до материали, оборудване и знания, които биха могли да се използват за терористично нападение на химически инсталации;

                  —

                  оценка на адекватността на съществуващи планове, политики и процедури за отговор на терористично нападение на химически инсталации;

                  —

                  отговор на терористично нападение с химически вещества;

                  —

                  осъществяване на процеса на вземане на решения, включително обмен на информация и съгласуване на действията с националните и международните партньори в случай на терористично нападение на химически инсталации;

                  —

                  започване на работа по изграждане на платформа за сътрудничество между целеви групи с оглед на отговор на терористичен акт с отделяне на токсични химически вещества.

            —   Цел 2

                  —

                  държавите — страни по конвенцията, да осъзнаят в по-висока степен значението на своевременното представяне на изчерпателни декларации за националните програми, свързани със защитни цели;

                  —

                  държавите — страни по конвенцията, да допринесат за готовността на ОЗХО за отговор на искане за съдействие;

                  —

                  държавите — страни по конвенцията, по региони и подрегиони да бъдат насърчени да задълбочат контактите си за изграждане на регионални мрежи с оглед осигуряване на координиран отговор на неотложна ситуация с употреба на химическо оръжие.

         Резултати:

      —   Резултат 1 — по-добра информираност на държавите — страни по конвенцията, с развиващи се икономики или икономики в преход относно:

                  —

                  използването на токсични химически вещества от терористи и/или безопасността и сигурност на химическите инсталации;

                  —

                  необходимостта да се насърчава сътрудничеството, свързано с неотложни ситуации с употреба на химическо оръжие в случай на терористично нападение.

            —   Резултат 2 — по-висок капацитет на държавите — страни по конвенцията, с развиващи се икономики или икономики в преход за:

                  —

                  намаляване на рисковете от евентуален достъп на терористи до материали, оборудване и знания, които биха могли да се използват за терористично нападение на химически инсталации;

                  —

                  отговор в случай на терористично нападение с токсични химически вещества;

                  —

                  обмен на информация и съгласуване на действията с националните и международните партньори в случай на терористично нападение на химически инсталации.

            —   Резултат 3 — държавите — страни по конвенцията, са осъзнали значението на своевременното представяне на изчерпателни декларации за националните програми, свързани със защитни цели.

      —   Резултат 4 — държавите — страни по конвенцията, са по-подготвени да предлагат съдействие на ОЗХО в отговор на искане за съдействие.

      —   Резултат 5 —държавите — страни по конвенцията, са установили контакти, които могат да прераснат в бъдещо сътрудничество на регионално равнище с оглед на отговор на неотложни ситуации с употреба на химическо оръжие.

         Дейности:

      Симулационно учение: тази дейност цели да подпомогне развитието на способностите на държавите — страни по конвенцията, да намалят рисковете от придобиване или използване на химическо оръжие за терористични цели. Това ще включва предотвратяване на евентуален достъп на терористи до материали, оборудване и знания, които биха могли да се използват за разработване или производство на химическо оръжие. Ще бъде разработена подробна концепция за симулационното учение. Основен сценарий ще бъде терористично нападение на химически завод с отделяне на токсични химически вещества. В рамките на учението ще бъдат разгледани междуправителственото вземане на решения, обмена на информация и предоставянето на съдействие между съответните национални и международни организации. Симулационното учение ще бъде повторено в бъдеще в други региони въз основа на модула, разработен от техническия секретариат и държавите — страни по конвенцията. В проявата ще участват съответните подразделения на отдела за сътрудничество и подпомагане, отдела за проверки и отдела за инспекции. Учението ще бъде организирано от службата за специални проекти.
      Регионална работна среща: ще бъде насочена към активизиране на дискусиите и анализите по редица въпроси на подпомагането и защитата, със специален акцент върху области като права и задължения на държавите страни по конвенцията по член X от конвенцията, подаване на декларации за програми, свързани със защитата, анализ на слабостите и проблемните аспекти по член X и общ преглед на дейностите по подпомагане и защита в региона. Предвидени са представяния от държавите — страни по конвенцията, с цел споделяне на опит и на извлечени поуки.

         Проект VIII: програма за Африка

         Цел:

      Да се укрепят способностите на държавите — страни по конвенцията да изпълняват задълженията си по конвенцията и да се насърчават държавите, които не са страни по нея, да се запознаят по-добре с ползите от присъединяването към конвенцията и по-активното включване в дейностите на ОЗХО.

         Цел:

      —   Цел 1 — африканските държави да постигнат напредък по отношение на:

                  —

                  осъществяването на националните мерки за изпълнение съгласно член VII от конвенцията;

                  —

                  спазването на изискванията за декларации и за инспекции на декларациите, съгласно член VI от конвенцията.

            —   Цел 2

                  —

                  африканските държави — страни по конвенцията, да постигнат напредък във връзка с включването на конвенцията в учебното съдържание на Международния център за обучение в областта на опазването на мира „Кофи Анан“.

            —   Цел 3

                  —

                  държавите, които не са страни по конвенцията, да се включат по-активно в дейностите на ОЗХО и да се запознаят по-добре с конвенцията и ползите от нея.

            —   Цел 4

                  —

                  африканските държави — страни по конвенцията, с развиващи се икономики или икономики в преход да се включат в инициативи на международното сътрудничество за използване на химията за мирни цели;

                  —

                  африканските държави — страни по конвенцията, с развиващи се икономики или икономики в преход да подобрят капацитета на държавно финансираните си лаборатории за изпълнение на конвенцията в областта на използването на химията за мирни цели.

            —   Цел 5

                  —

                  африканските държави — страни по конвенцията, да осъзнаят в по-висока степен значението на своевременното представяне на изчерпателни декларации за националните програми, свързани със защитни цели;

                  —

                  африканските държави — страни по конвенцията, да допринесат за готовността на ОЗХО за отговор на искане за съдействие;

                  —

                  африканските държави — страни по конвенцията, по региони и подрегиони да бъдат насърчени да задълбочат контактите си за изграждане на регионални мрежи с оглед осигуряване на координиран отговор на неотложна ситуация с употреба на химическо оръжие.

         Резултати:

      —   Резултат 1

                  —

                  националните органи са подобрили способностите си за разработване на национално законодателство по изпълнението на конвенцията;

                  —

                  митническите служители са подобрили способността си да идентифицират химическите вещества, включени в конвенцията, и да представят на националните органи точни данни за предавания на химически вещества от списъците към конвенцията;

                  —

                  националните органи са подобрили способността си да изготвят и представят своевременно декларации, по-специално в електронен формат;

                  —

                  длъжностните лица от националните органи са обучени да съпровождат инспекционните групи от ОЗХО.

            —   Резултат 2

                  —

                  служителите на Международния център за обучение в областта на опазването на мира „Кофи Анан“ и участниците в програмите на центъра са по-добре запознати с конвенцията.

            —   Резултат 3

                  —

                  държавите, които не ca страни по конвенцията, се включват по-активно в дейностите на ОЗХО и са се запознали по-добре с ползите от присъединяването към нея.

            —   Резултат 4

                  —

                  по-висок капацитет на африканските държави — страни по конвенцията, с развиващи се икономики или икономики в преход за участие в инициативи на международното сътрудничество за използване на химията за мирни цели;

                  —

                  по-високо равнище на техническа компетентност на държавно финансираните лаборатории в африканските държави — страни по конвенцията, с развиващи се икономики или икономики в преход, за анализ на химически вещества във връзка с националното изпълнение на конвенцията и за прилагането на химията за мирни цели, при използване на модерни аналитични методи, по-специално ГХ и ГХ/МС;

                  —

                  по-висок капацитет на африканските държави — страни по конвенцията, с развиващи се икономики или икономики в преход за участие в инициативи на международното сътрудничество за използване на химическите вещества за мирни цели;

                  —

                  по-добро равнище на компетентност и осведоменост на служителите в малките и средните предприятия, на представителите на промишлени асоциации и на националните органи/правителствените институции на африканските държави — страни по конвенцията, с развиващи се икономики или икономики в преход, в областта на практиките по управление на безопасността в малките и средни химически предприятия.

            —   Резултат 5

                  —

                  африканските държави — страни по конвенцията, са осъзнали значението на своевременното представяне на изчерпателни декларации за националните програми, свързани със защитни цели;

                  —

                  африканските държави — страни по конвенцията, са по-подготвени да предлагат съдействие на ОЗХО в отговор на искане за съдействие;

                  —

                  африканските държави — страни по конвенцията, са установили контакти, които могат да прераснат в бъдещо сътрудничество на регионално равнище с оглед на отговор на неотложни ситуации с употреба на химическо оръжие.

         Дейности:

      Двустранни посещения за оказване на техническо съдействие: африканските държави — страни по конвенцията, ще получават подкрепа чрез посещения за техническо съдействие, които ще се планират за всеки конкретен случай и ще се провеждат с цел целенасочено съдействие в отговор на нуждите, определени в отправените от тях искания. Тази подкрепа ще включва усилия за осведомяване и популяризиране посредством информационни работни срещи, специализирани курсове за обучение, съдействие при разработване на национално законодателство по изпълнението на конвенцията и свързани с това мерки, както и въпроси свързани с промишлеността съгласно член VI.
      Дейност за популяризиране — институция за обучение на академично равнище — център „Кофи Анан“: служители на ОЗХО ще посетят центъра, за да представят различни аспекти на конвенцията. Тъй като центърът предлага широк спектър програми за обучение както за военни, така и за цивилни длъжностни лица, които се очаква да определят политиките на правителствено равнище, тази организирана от техническия секретариат проява цели да ускори включването на конвенцията в учебното съдържание на центъра.
      Обучение на митнически служители по техническите аспекти на режима за предаване на химически вещества съгласно конвенцията: на митническите служители вече бе предоставена подкрепа по линия на трите предходни съвместни действия. Въз основа на натрупания опит ще бъде оказано съдействие на митническите служители чрез курсове за обучение с цел по-успешно набиране и предаване на данни, свързани с внос и износ на химически вещества от списъците към конвенцията, на националните органи. Курсовете, които ще се организират на регионално и подрегионално ниво, ще включват практически демонстрации и упражнения.
      Дейности в помощ на държави, които не са страни по конвенцията: ще бъде финансирано участието на такива представители от африканските държави, неприсъединили се към конвенцията, които могат да окажат въздействие върху отношението към присъединяването/ратифицирането, както и на лицата, пряко свързани със съществени за конвенцията въпроси — включително митниците — в различни програми, организирани от подразделението за международно сътрудничество и подпомагане. Тези програми ще включват регионални работни срещи за националните органи от държавите — страни по конвенцията, както и регионални работни срещи за митническите органи. При необходимост служители на отдела за външни отношения към техническия секретариат също ще участват в тези срещи, за да установят необходимите контакти и взаимодействие с участниците от държавите, които не са страни по конвенцията.
      Курс за развиване на аналитичните способности: участниците от африканските държави в този двуседмичен курс ще преминат теоретично обучение и ще придобият практически опит в областта на газовата хроматография и газовата хроматография/мас-спектрометрия, които обхващат материалната база, валидирането и оптимизирането на системите и откриването на причините за възникнали проблеми. Ще бъде обърнато специално внимание и на вземането на проби от околната среда и на анализа им по методите на ГХ и ГХ/МС за химически вещества, свързани с конвенцията. Участниците ще преминат също така интензивно практическо обучение за изготвяне на различни еталонни матрици, които ще се анализират по метода на ГХ с мас-селективни детектори и по метода на ГХ/МС при йонизация чрез електронен удар или химическа йонизация, след което матриците ще бъдат подложени на процедури по извличане, изчистване и дериватизиране. Курсът ще се проведе с помощта на Финландския институт за проверка по Конвенцията за химическото оръжие (VERIFIN) или Технологичния институт в Делфт, или на други реномирани институции, подбрани по прозрачен начин.
      В помощ на промишлеността: работна среща, посветена на КХО и безопасността на химическите процеси — ще започне с въведение, посветено на конвенцията и програмите за международно сътрудничество, които се прилагат в съответствие с нея. По време на срещата ще бъдат обсъдени, наред с другото, най-добрите промишлени практики и елементите на концепцията за управление на безопасността на процесите. Освен общ преглед на анализа на опасностите в хода на промишлените процеси (Process Hazard Analysis — PHA) и анализа на опасностите и работоспособността (Hazard and Operability — HAZOP), темите на работната среща ще обхванат и принципите на човешкия фактор, управлението на промяната, културата на безопасността/участието на служителите.
      Регионална работна среща — член Х и въпроси на регионалното сътрудничество в областта на подпомагането и реагирането в неотложни ситуации: ще бъде насочена към активизиране на дискусиите и анализите по редица въпроси на подпомагането и защитата, със специален акцент върху области като права и задължения на държавите — страни по конвенцията, по член X от конвенцията, подаване на декларации за програми, свързани със защитата, анализ на слабостите и проблемните аспекти по член X и общ преглед на дейностите по подпомагане и защита в региона. Предвидени са представяния от африканските държави — страни по конвенцията, с цел споделяне на опит и на извлечени поуки.


title: Решение (ЕС) 2015/1632 на Европейския парламент от 29 април 2015 година относно приключването на сметките във връзка с изпълнението на бюджета на Осми, Девети и Десети европейски фондове за развитие за финансовата 2013 година

text:
               30.9.2015

               BG

               Официален вестник на Европейския съюз

               L 255/153

      РЕШЕНИЕ (ЕС) 2015/1632 НА ЕВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките във връзка с изпълнението на бюджета на Осми, Девети и Десети европейски фондове за развитие за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид финансовите отчети и отчетите за приходите и разходите за 8-ия, 9-ия и 10-ия европейски фондове за развитие за финансовата 2013 година (COM(2014) 487 — C8-0146/2014),

                  —

                  като взе предвид годишния доклад на Комисията от 14 април 2014 г. относно финансовото управление на Осми, Девети и Десети европейски фондове за развитие през 2013 г.,

                  —

                  като взе предвид финансовата информация за Европейския фонд за развитие (COM(2014) 350),

                  —

                  като взе предвид годишния доклад на Сметната палата относно дейностите, финансирани от Осмия, Деветия и Десетия европейски фонд за развитие (ЕФР) за финансовата 2013 г., придружен от отговорите на Комисията (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година съгласно член 287 от Договора за функционирането на Европейския съюз,

                  —

                  като взе предвид препоръките на Съвета от 17 февруари 2015 г. относно освобождаването от отговорност на Комисията във връзка с изпълнението на операциите на Европейските фондове за развитие за финансовата 2013 година (05135/2015 — C8-0050/2015, 05136/2015 — C8-0051/2015, 05138/2015 — C8-0052/2015),

                  —

                  като взе предвид доклада на Комисията относно последващите действия по отношение на освобождаването от отговорност във връзка с изпълнението на бюджета за бюджетната 2012 година (COM(2014) 607) и работните документи на службите на Комисията, придружаващи този доклад (SWD(2014) 285 и SWD(2014) 286),

                  —

                  като взе предвид Споразумението за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна, подписано в Котону на 23 юни 2000 г. (3) и изменено в Уагадугу, Буркина Фасо, на 22 юни 2010 г. (4),

                  —

                  като взе предвид Решение 2001/822/ЕО на Съвета от 27 ноември 2001 г. за асоцииране на отвъдморските държави и територии с Европейската общност („Решението за отвъдморско асоцииране“) (5),

                  —

                  като взе предвид член 33 от Вътрешното споразумение от 20 декември 1995 г. между представителите на правителствата на държавите членки, заседаващи в рамките на Съвета, относно финансирането и управлението на помощта от Общността по Втория финансов протокол към Четвъртата конвенция АКТБ—ЕО (6),

                  —

                  като взе предвид член 32 от Вътрешното споразумение от 18 септември 2000 г. между представителите на правителствата на държавите членки, заседаващи в рамките на Съвета, за финансирането и управлението на помощите, предоставени от Общността съгласно Финансовия протокол към Споразумението за партньорство между държавите от Африка, Карибите и Тихоокеанския басейн и Европейската общност и нейните държави членки, подписано в Котону (Бенин) на 23 юни 2000 г., и за предоставянето на финансова помощ, предназначена за отвъдморските страни и територии, за които се прилагат разпоредбите на Част IV от Договора за ЕО (7),

                  —

                  като взе предвид член 11 от Вътрешното споразумение от 17 юли 2006 г. между представителите на правителствата на държавите членки, заседаващи в рамките на Съвета, относно финансирането на помощта от Общността по многогодишната финансова рамка за периода от 2008—2013 г. в съответствие със Споразумението за партньорство АКТБ-ЕО, и относно разпределянето на финансовата помощ за отвъдморските страни и територии, по отношение на които са приложими разпоредбите от Част IV на Договора за ЕО (8),

                  —

                  като взе предвид член 319 от Договора за функционирането на Европейския съюз,

                  —

                  като взе предвид член 74 от Финансовия регламент от 16 юни 1998 г., приложим към сътрудничеството за финансиране на развитието съгласно Четвъртата конвенция АКТБ — ЕО (9),

                  —

                  като взе предвид член 119 от Финансовия регламент от 27 март 2003 г., приложим за 9-ия Европейски фонд за развитие (10),

                  —

                  като взе предвид член 142 от Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за 10-ия Европейски фонд за развитие (11),

                  —

                  като взе предвид член 93, член 94, трето тире и Приложение V от своя правилник,

                  —

                  като взе предвид доклада на комисията по бюджетен контрол и становището на комисията по развитие (А8-0102/2015),

         1.

            Отбелязва, че окончателните годишни отчети за Осмия, Деветия и Десетия европейски фондове за развитие са както е посочено в таблица 2 от годишния доклад на Сметната палата.

         2.

            Одобрява приключването на сметките във връзка с изпълнението на бюджета за Осмия, Деветия и Десетия европейски фондове за развитие за финансовата 2013 година.

         3.

            Възлага на своя председател да предаде настоящото решение на Съвета, Комисията, Съда на Европейския съюз, Сметната палата и Европейската инвестиционна банка и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 398, 12.11.2014 г., стр. 1.

         (2)  ОВ C 401, 13.11.2014 г., стр. 264.

         (3)  ОВ L 317, 15.12.2000 г., стр. 3.

         (4)  ОВ L 287, 4.11.2010 г., стр. 3.

         (5)  ОВ L 314, 30.11.2001 г., стр. 1 и ОВ L 324, 7.12.2001 г., стр. 1.

         (6)  ОВ L 156, 29.5.1998 г., стр. 108.

         (7)  ОВ L 317, 15.12.2000 г., стр. 355.

         (8)  ОВ L 247, 9.9.2006 г., стр. 32.

         (9)  ОВ L 191, 7.7.1998 г., стр. 53.

         (10)  ОВ L 83, 1.4.2003 г., стр. 1.

         (11)  ОВ L 78, 19.3.2008 г., стр. 1.


title: Решение (ОВППС) 2015/607 на Комитета по политика и сигурност от 15 април 2015 година за назначаване на командващия силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), и за отмяна на Решение (ОВППС) 2015/102 (ATALANTA/3/2015)

text:
               17.4.2015

               BG

               Официален вестник на Европейския съюз

               L 100/79

         РЕШЕНИЕ (ОВППС) 2015/607 НА КОМИТЕТА ПО ПОЛИТИКА И СИГУРНОСТ
   от 15 април 2015 година
   за назначаване на командващия силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), и за отмяна на Решение (ОВППС) 2015/102 (ATALANTA/3/2015)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1), и по-специално член 6 от него,
   като има предвид, че:

               (1)

               Съгласно член 6, параграф 1 от Съвместно действие 2008/851/ОВППС Съветът оправомощи Комитета по политика и сигурност (КПС) да взема съответните решения за назначаване на командващия силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия („командващ силите на ЕС“).

               (2)

               На 20 януари 2015 г. КПС прие Решение (ОВППС) 2015/102 (2) за назначаване на контраадмирал Jonas HAGGREN за командващ силите на ЕС.

               (3)

               Командващият операцията на ЕС препоръча капитан (военноморски сили) Alfonso GÓMEZ FERNÁNDEZ DE CÓRDOBA да бъде назначен за нов командващ силите на ЕС на мястото на контраадмирал Jonas HAGGREN.

               (4)

               Военният комитет на ЕС подкрепя тази препоръка.

               (5)

               Поради това Решение (ОВППС) 2015/102 следва да бъде отменено.

               (6)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Капитан (военноморски сили) Alfonso GÓMEZ FERNÁNDEZ DE CÓRDOBA се назначава за командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), считано от 6 май 2015 г.
   Член 2
   Решение (ОВППС) 2015/102 се отменя.
   Член 3
   Настоящото решение влиза в сила на 6 май 2015 г.

      Съставено в Брюксел на 15 април 2015 година.

            За Комитета по политика и сигурност

            Председател

         W. STEVENS

      (1)  ОВ L 301, 12.11.2008 г., стр. 33.

      (2)  Решение (ОВППС) 2015/102 на Комитета по политика и сигурност от 20 януари 2015 г. за назначаване на командващия силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), и за отмяна на Решение Atalanta/4/2014 (ATALANTA/1/2015) (ОВ L 16, 23.1.2015 г., стр. 31).


title: 2009/705/ЕО: Решение на Комисията от 14 септември 2009 година за учредяване на Европейска консултативна група на потребителите

text:
               16.9.2009

               BG

               Официален вестник на Европейския съюз

               L 244/21

      РЕШЕНИЕ НА КОМИСИЯТА

   от 14 септември 2009 година
   за учредяване на Европейска консултативна група на потребителите
   (2009/705/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като има предвид, че:

               (1)

               В рамките на защитата на потребителите, предвидена в член 153 от Договора, е целесъобразно Комисията да се консултира с потребителите по проблеми, свързани със защитата на техните интереси на равнището на Общността.

               (2)

               От 1973 г. насам Комисията бива подпомагана от консултативна група, създадена за тази цел с поредица от решения, последното от които е Решение 2003/709/ЕО на Комисията от 9 октомври 2003 г. относно учредяване на Европейска консултативна група на потребителите (1).

               (3)

               Продължителният опит, натрупан от групата, показа, че е необходимо да се подобри нейната ефикасност, представителност и откритост. Поради това разпоредбите, свързани със създаването на подгрупи и приемането на становищата на групата, се нуждаят от по-нататъшно уточняване и следва да отразят най-добрите практики, разработени през последните години.

               (4)

               В това отношение е целесъобразно също така да се преразгледа процедурата по определяне на членове на групата, представляващи националните организации на потребителите, и да се въведат допълнителни задължения за докладване за членовете на групата, за да се ангажират в по-голяма степен националните организации на потребителите в работата на групата.

               (5)

               От важно значение е да се осигури активното и ефикасно участие на групата и нейните членове в изразяване на гледната точка на потребителите в хода на широките разисквания сред заинтересованите страни, превърнали се в норма за консултациите в Европа в наши дни.

               (6)

               От съображения за защита на личните данни, при обработката на лични данни на членове на групата е необходимо да се спазва законодателството на Общността относно защитата на лицата по отношение на обработката на лични данни от институциите и органите на Общността,

         РЕШИ:
   Член 1
   Европейска консултативна група на потребителите
   Създава се Европейска консултативна група на потребителите, наричана по-долу за краткост „групата“.
   Член 2
   Задача
   1.   Комисията може да се консултира с групата по всички въпроси, свързани с интересите на потребителите на равнището на Общността.
   2.   Групата:

               а)

               представлява група за общи разисквания по въпроси, свързани с интересите на потребителите;

               б)

               подготвя позицията на потребителите за други форуми и при поискване участва в работата на групи, които съветват Комисията по въпроси, имащи отношение към политиката на ЕС за защита на потребителите;

               в)

               съветва Комисията при начертаването на политики и дейности с определено въздействие върху потребителите;

               г)

               може да дава становище по общностни въпроси, засягащи потребителите;

               д)

               информира Комисията за новите моменти в политиката за защита на потребителите в държавите-членки;

               е)

               е източник на информация за действията на Общността и свежда тази информация до знанието на националните организации.

         Член 3
   Състав
   1.   Групата се състои от:

               а)

               по един член, представляващ националните организации на потребителите от всяка държава-членка;

               б)

               по един член от всяка европейска организация на потребителите.

         2.   Националните организации на потребителите по параграф 1, буква а) трябва да са представителни, в съответствие с националните правила или практика, за потребителите и да действат на национално равнище.
   3.   Европейските организации на потребителите по параграф 1, буква б) трябва да отговарят на една от следните две съвкупности от критерии:

               а)

               да са неправителствени, с нестопанска цел и независими от промишлени, търговски, предприемачески или други конфликтни интереси, и

                           i)

                           да имат за свои главни цели и дейности укрепването и опазването на здравето, безопасността и икономическите интереси на потребителите в Общността;

                           ii)

                           да са упълномощени да представляват интересите на потребителите на общностно равнище чрез национални организации на потребителите в поне половината от държавите-членки, които са представителни, в съответствие с националните правила или практика, за потребителите и действат на регионално или национално равнище; и

                           iii)

                           да са представили на Комисията достатъчно пълно описание на своя състав, вътрешни правила и източници на финансиране;

                     или

               б)

               да са неправителствени, с нестопанска цел и независими от промишлени, търговски, предприемачески или други конфликтни интереси, и

                           i)

                           да имат за свои главни цели и дейности представляването на интересите на потребителите в процеса на стандартизация на равнището на Общността, и

                           ii)

                           да са упълномощени в поне две трети от държавите-членки да представляват интересите на потребителите на равнището на Общността чрез:

                                       —

                                       органи, които са представителни, в съответствие с националните правила или практика, за националните организации на потребителите в държавите-членки, или

                                       —

                                       при липса на такива органи — от национални организации на потребителите в държавите-членки, които са представителни, в съответствие с националните правила и практика, за потребителите и действат на национално равнище.

         4.   Примерен списък на организациите, които към настоящия момент отговарят на критериите по параграф 3, се съдържа в приложението.
   Член 4
   Назначаване
   1.   Назначаването на членовете на групата, представляващи националните организации на потребителите, се извършва в съответствие с параграфи 2 и 3.
   2.   Всяка държава-членка предлага списък с трима кандидати чрез националните органи, представляващи организациите на потребителите и създадени от съответната държава-членка — когато съществуват такива органи — или чрез компетентните национални органи. Кандидатите са част от най-представителните национални организации на потребителите, в съответствие с националните правила или практики.
   3.   Комисията назначава по един титулярен и един резервен член от държава-членка в съответствие със следните критерии:

               а)

               кандидатите да притежават разностранна компетентност и опит по въпросите на потребителите на равнището на Общността;

               б)

               кандидатите, които преди не са били членове на тази група, да имат предимство;

               в)

               равнопоставеност на половете.

         4.   Титулярните членове на групата, представляващи европейските организации на потребителите, и съответните резервни членове се назначават от Комисията по предложение на европейските организации на потребителите.
   5.   Резервните членове автоматично заместват отсъстващите титулярни членове.
   6.   Комисията публикува списъка на титулярните и резервните членове на уебсайта на Генерална дирекция „Здравеопазване и потребители“ и в серия С на Официален вестник на Европейския съюз. Имената на титулярните и резервните членове се събират, обработват и публикуват в съответствие с Регламент (ЕО) № 45/2001 на Европейския парламент и на Съвета (2).
   Член 5
   Мандат
   1.   Мандатът на титулярните и резервните членове е тригодишен и се подновява в съответствие с процедурата по член 4.
   2.   В края на тригодишния период титулярните и резервните членове остават на поста си, докато не бъде посочен заместник или докато мандатът им не бъде подновен.
   3.   Мандатът на титулярните и резервните членове изтича преди края на тригодишния период:

               а)

               в случай на оставка, пенсиониране или смърт;

               б)

               ако националните органи или официалните власти, които са ги предложили за кандидати, поискат заменянето им;

               в)

               ако Комисията поиска да бъдат заменени титулярни или резервни членове, които вече не са в състояние ефективно да допринасят за работата на групата или които не изпълняват задълженията си по член 7, параграф 6.

         4.   Титулярните и резервните членове се заменят за остатъка от тригодишния период в съответствие с процедурата по член 4. Чрез дерогация от член 4, параграф 2, ако трябва да бъде заменен само един титулярен или един резервен член, представляващ националните организации на потребителите, националните органи или официалните власти предлагат двама нови кандидати, измежду които Комисията назначава един в съответствие с член 4, параграф 3.
   Член 6
   Асоциирани членове и експерти
   1.   По предложение на Комисията групата може да кани да се включат в нейната работа представители на други организации, сред основните цели на които е защитата на интересите на потребителите и които работят активно на европейско равнище за постигането на тази цел.
   2.   Групата може да кани всяко лице, имащо експертни познания по точка от дневния ред, да участва в работата ѝ в качеството си на експерт.
   Член 7
   Функциониране
   1.   Комисията:

               а)

               определя формата и графика на събиранията на групата;

               б)

               председателства заседанията на групата;

               в)

               осигурява секретариата на групата и организира работата ѝ.

         2.   Могат да бъдат сформирани подгрупи за проучване на конкретни въпроси в рамките на мандата, възложен им от групата. Такива групи се разпускат веднага щом мандатът им бъде изпълнен.
   3.   Групата може да изготвя становища по искане на Комисията или по предложение на отделен член със съгласието на Комисията. Когато иска становище, Комисията може да определи крайния срок за предаването му. За всяко становище групата може да определи един или няколко докладчика измежду своите членове. Докладчикът носи цялостната отговорност за изготвянето на становището.
   4.   Групата приема свой процедурен правилник на основата на предложение, направено от Комисията.
   5.   Комисията публикува на интернет сайта на Генерална дирекция „Здравеопазване и потребители“ на оригиналния език на съответния документ всяко становище, резюме, заключение, частично заключение или работен документ на групата.
   6.   Членовете на групата, представляващи национални организации на потребителите, информират и се консултират с асоциациите, които те представляват в групата. Всеки член въвежда ефективни механизми за докладване, за да информира редовно всички организации на потребителите на национално равнище за работата на групата, и на свой ред предава на групата техните мнения.
   7.   Всеки член представя на Комисията не по-късно от 1 март отчет за извършената от него дейност през предходната календарна година в изпълнение на задълженията му по параграф 6. Съдържанието на този отчет ще бъде подробно описано в процедурния правилник.
   Член 8
   Поверителност
   Без да се засягат разпоредбите на член 287 от Договора, титулярните и резервните членове на групата са длъжни да не разпространяват никаква информация, получена по повод на тяхната работа в състава на групата или на нейните подгрупи, в случаите когато Комисията ги информира, че исканото становище или повдигнатият въпрос са от поверително естество.
   Член 9
   Разходи за заседанията
   1.   Комисията възстановява пътните разходи, а при необходимост и дневните разходи на членовете във връзка с дейностите на групата в съответствие с правилата на Комисията за покриване разноските на външни експерти.
   2.   Членовете не получават възнаграждение за предоставените от тях услуги.
   3.   Разходите за заседанията се възстановяват в рамките на годишния бюджет, отпуснат за групата от отговорните служби на Комисията.
   Член 10
   Отмяна
   Решение 2003/709/ЕО се отменя.

      Съставено в Брюксел на 14 септември 2009 година.

            За Комисията

         Meglena KUNEVA

            Член на Комисията

      (1)  ОВ L 258, 10.10.2003 г., стр. 35.

      (2)  ОВ L 8, 12.1.2001 г., стр. 1.

      ПРИЛОЖЕНИЕ
      Организациите, които понастоящем отговарят на критериите по член 3, параграф 3, са както следва:

                  —

                  BEUC — Bureau Européen des Unions des Consommateurs (Европейска асоциация на организациите на потребителите),

                  —

                  ANEC — European Association for the Co-ordination of Consumer Representation in Standardisation (Европейска асоциация за координиране на представителството на потребителите в процеса на стандартизация).


1. Решение на Европейския парламент от 24 април 2007 г. относно освобождаването от отговорност във връзка с изпълнението на общия бюджет на Центъра за преводи за органите на Европейския съюз за финансовата 2005 г. (C6-0393/2006 - 2006/2160(DEC))